钦定古今图书集成/方舆汇编/边裔典/第100卷 > 元
## 钦定古今图书集成/方舆汇编/边裔典/第100卷 > 元

### 世祖至元二十八年遣使谕琉求入朝

按《元史世祖本纪》：“至元二十八年秋九月，命海船副
万户杨祥、合迷张文虎并为都元帅，将兵征琉求，置
左右两万户府，官属皆从祥选辟。既又有福建吴志
斗，言祥不可信，宜先招谕之。乃以祥为宣抚使，佩虎
符，阮监兵部员外郎，志斗礼部员外郎，并银符，赍诏
往琉求。”按琉求本传：琉求在南海之东，漳泉兴、福
四州界内彭湖诸岛，与琉求相对，亦素不通。天气清
明时，望之隐约若烟若雾，其远不知几千里也。西、南、
北岸皆水，至彭湖渐低；近琉求则谓之“落漈。”漈者，水
趍下而不回也。凡西岸渔舟到彭湖已下，遇飓风发
作，漂流落漈，回者百一。琉求在外夷最小而险者也。
汉、唐以来，史所不载。近代诸蕃市舶，不闻至其国。世
祖至元二十八年九月，海船副万户杨祥请以六千
军往降之，不听命则遂伐之，朝廷从其请。继有书生
吴志斗者，上言“生长福建，熟知海道利病，以为若欲
收附，且就彭湖发船往谕，相水势地利，然后兴兵，未
晚也。”冬十月，乃命杨祥充宣抚使，给金符；吴志斗礼
部员外郎，阮监兵部员外郎，并给银符，往使琉求。诏
曰：“收抚江南已十七年，海外诸蕃，罔不臣属。惟琉求
迩闽境，未曾归附，议者请即加兵。朕惟祖宗立法，凡
不庭之国先遣使招谕，来则按堵如故，否则必致征
讨。今止其兵，命杨祥、阮监往谕。汝国果能慕义来朝，
存尔国祀，保尔黎庶；若不效顺，自恃险阻，舟师奄及，
恐贻后”悔，尔其慎择之。

至元二十九年，杨祥等使琉，求不达而还。

按《元史世祖本纪》：二十九年，杨祥、阮监果不能达琉
求而还，志斗死于行。时人疑为祥所杀。诏福建行省
按问，会赦不治。按琉求本传：“二十九年三月二十
九日，自汀路尾澳舟行，至是日巳时，海洋中正东望
见有山长而低者，约去五十里，祥称是琉求国，监称
不知的否。祥乘小舟至低山下，以其人众，不亲上，令
军”官刘闰等二百馀人以小舟十一艘载军器，领三
屿人陈煇者登岸。岸上人众不晓三屿人语，为其杀
死者三人，遂还。四月二日，至彭湖，祥责监志斗已到
琉求文字，二人不从。明日，不见志斗踪迹，觅之无有
也。先志斗尝斥言祥生事要功，欲取富贵，其言诞妄
难信，至是疑祥害之。祥顾称“志斗初言琉求不可往，
今祥已至，琉求而还。”志斗惧罪逃去。志斗妻子诉于
官，有旨发祥监还福建置对。后遇赦，不竟其事。

### 成宗元贞三年福建省平章政事高兴遣镇抚张浩等攻琉求擒获百馀人以归

按《元史成宗本纪》不载。按《琉求本传》：“元贞三年，福
建省平章政事高兴言：今立省泉州，拒琉求为近。可
伺其消息，或宜招宜伐，不必它调兵力，兴请就近试
之。九月，高兴遣省都镇抚张浩、福州新军万户张进
赴琉求国，擒生口一百三十馀人。”